Suomen evankelis-luterilainen kirkko varautuu taloushenkilöstönsä eläköitymisiin keskittämällä taloushallintoaan. Kaikkien seurakuntien kirjanpito ja palkanlaskenta siirretään kirkon yhteiseen palvelukeskukseen vuoteen 2017 mennessä. Osaa seurakunnista uusi toimintamalli ei miellytä.

Keskuksen päätoimipaikkaan Ouluun haetaan parhaillaan avainhenkilöitä, ja käytännön toiminta on tarkoitus aloittaa vuoden 2012 alussa.

– Meillä on tällä hetkellä noin tuhat henkilöä hoitamassa näitä tehtäviä kirkossa. 350 jää eläkkeelle, eli loput sitten hoitaa tätä. Käytännössä on kysymys siitä, että selvitään sillä henkilöstömäärällä mikä sitten jää, sanoo projektipäällikkö Anne Saloniemi Kirkkohallituksesta.

Vuoteen 2017 mennessä keskukselle perustetaan toimipisteet Lahteen, Kuopioon, ja ruotsinkielisiä seurakuntia varten Porvooseen.

Rutiinien keskittämisestä huolimatta vastuu talousasioista jää seurakuntiin. Silti muun muassa Tampereen evankelis-luterilaisessa seurakuntayhtymässä ollaan tyytymättömiä.

– Tampereella tilanne on se, että eläköityminen ei kovin paljon auta. Meidän henkilöstö on ikäjakaumaltaan sellainen, että kaikille ei varmasti sitten jatkossa töitä seurakuntayhtymän piirissä löydy, kertoo seurakuntayhtymän hallintojohtaja Matti Ilveskoski.

Tampereella harmittaa myös tappio sijaintipaikkakisassa, kun palvelukeskuksen toimipiste meni yllättäen Lahteen.

Palvelukeskuksen ollessa täydessä käynnissä kirkko odottaa säästävänsä hallintokuluja seitsemän miljoonan euroa vuodessa. Espoon seurakunnissa luotetaan, että säästöjä syntyy myös paikallisesti.

– Tietysti maksetaan palvelukeskusmaksu, mutta siitä huolimatta me oletetaan että meille tulee merkittävä säästö tämän muutoksen myötä, arvioi Espoon seurakuntayhtymän talouspäällikkö Marja-Liisa Nore.

Kirkolliskokous hyväksyi palvelukeskushankkeen viime kesänä. Hankkeen vaatima kirkkolain muutos tulee näillä näkymin eduskunnan käsittelyyn ensi syksynä.

Lähteet: YLE Uutiset / Jarmo Olavi Koponen